ສະຫະລັດເລ່ງ​ລັດ​ EU ​ໃຫ້​ຮັບ​ຜ່ານ​ເອົາ ການລົງ​ໂທດ​ຢ່າງ​ໜັກຕໍ່ ​ລີ​ເບຍ
ທ່ານນາງ Clinton ພົບປະກັບ ບັນດາລັດຖະມົນຕີ​ຕ່າງປະ​ເທດ ຂອງສະຫະພາບຢູໂຣບ ເພື່ອປຶກສາກ່ຽວກັບ ການລົງໂທດລີເບຍ.
ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ມີກໍານົດຈະພົບປະກັບບັນດາລັດຖະ ມົນຕີການຕ່າງປະເທດຂອງສະຫະພາບຢູໂຣບ ໃນວັນ ຈັນມື້ນີ້ ຢູ່ນະຄອນເຈນີວາ ເພື່ອເລ່ງລັດ EU ໃຫ້ຮັບຜ່ານ ເອົາການລົງໂທດຢ່າງໜັກ ຕໍ່ລີເບຍ ເພື່ອຕອບໂຕ້ຕໍ່ການ ທີ່ລີເບຍໄດ້ທໍາການປາບປາມຢ່າງຮຸນແຮງເຖິງຕາຍ ຕໍ່ ການລຸກຮືຂຶ້ນຕໍ່ຕ້ານລັດຖະບານນັ້ນ ພວກເຈົ້າໜ້າທີ່ທາງການຂອງສະຫະລັດກ່າວວ່າ Wash- ington ຄາດໝາຍວ່າສະຫະພາບຢູໂຣບ ຈະຮັບຜ່ານເອົາ ການລົງໂທດດັ່ງກ່າວໃນຕອນແລງວັນຈັນມື້ນີ້ ພວກເຂົາ ເຈົ້າກ່າວວ່າ ການລົງໂທດຈາກສະຫະພາບຢູໂຣບນັ້ນຈະ ສົ່ງຜົນກະທົບຕໍ່ຜູ້ນໍາລີເບຍ Moammar Gadhafi ຫຼາຍ ກວ່າການລົງໂທດຂອງສະຫະລັດ ເພາະວ່າລີເບຍມີການພົວ ພັນທາງການຄ້າ ກັບຢູໂຣບ ຫຼາຍກວ່າກັບສະຫະລັດ ນອກນີ້ ທ່ານນາງ Clinton ມີໝາຍກໍານົດທີ່ຈະກ່າວຄໍາປາໃສຕໍ່ສະພາວ່າດ້ວຍສິດທິ ນຸດຂອງອົງການສະຫະປະຊາຊາດທີ່ Geneva ເຊັ່ນກັນ ກ່ອນອອກເດີນທາງໄປຍັງ Geneva ໃນວັນອາທິດວານນີ້ ທ່ານນາງ Clinton ກ່າວວ່າ ສະຫະລັດໄດ້ຕິດຕໍ່ກັບບັນ ດາກຸ່ມຝ່າຍຄ້ານຂອງປະເທດນີ້ ແລະສະເໜີຄວາມຊ່ອຍເຫຼືອໃດໆກໍຕາມທີ່ຈໍາເປັນໃ ນ ການໂຄ່ນລົ້ມທ່ານ Gadhafi ນັ້ນ ທ່ານນາງຍັງກ່າວຕື່ມວ່າ ທາງ Washington ຕ້ອງການໃຫ້ຜູ້ນໍາຂອງລີເບຍ ກ້າວລົງ ຈາກຕໍາແໜ່ງແລະຍຸດຕິການປົກຄອງຂອງຕົນ ພ້ອມທັງບອກໃຫ້ພວກທີ່ຈົງຣັກພັກດີ ຕໍ່ຕົນນັ້ນ ຢຸດເຊົາເຊັ່ນກັນ ແລະທ່ານນາງຍັງໄດ້ຮຽກຮ້ອງໃຫ້ບັນດາປະເທດເພື່ອນບ້ານ ຂອງລີເບຍໃນອັຟຣິກາເໜືອນັ້ນ ຢຸດເຊົາການລໍາລຽງອາວຸດໄປໃຫ້ລີເບຍ ແລະການສົ່ງ ພວກທະຫານຮັບຈ້າງ ເຂົ້າໄປຍັງລີເບຍຕາມຄໍາຮ້ອງຂໍຂອງ Gadhafi ນັ້ນເສຍ